title: 2013 m. sausio 7 d. Komisijos įgyvendinimo reglamentas (ES) Nr. 139/2013, nustatantis gyvūnų sveikatos reikalavimus tam tikriems į Sąjungą įvežamiems paukščiams ir jų karantino sąlygas  Tekstas svarbus EEE

text:
20.2.2013

                  LT

                  Europos Sąjungos oficialusis leidinys

                  L 47/1

         KOMISIJOS ĮGYVENDINIMO REGLAMENTAS (ES) Nr. 139/2013
         2013 m. sausio 7 d.
         nustatantis gyvūnų sveikatos reikalavimus tam tikriems į Sąjungą įvežamiems paukščiams ir jų karantino sąlygas
         (kodifikuota redakcija)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią direktyvas 89/662/EEB, 90/425/EEB ir 90/675/EEB (1), ypač į jos 10 straipsnio 3 dalies antrą pastraipą ir 10 straipsnio 4 dalies b punkto antrą pastraipą,
         atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (2), ypač į 17 straipsnio 2 dalies b punktą ir 17 straipsnio 3 dalį, taip pat į 18 straipsnio 1 dalies pirmą ir ketvirtą įtraukas,
         kadangi:

                     (1)

                     2007 m. kovo 23 d. Komisijos reglamentas (EB) Nr. 318/2007, nustatantis gyvūnų sveikatos reikalavimus tam tikriems į Bendriją įvežamiems paukščiams ir jų karantino sąlygas (3), buvo keletą kartų iš esmės keičiamas (4). Siekiant aiškumo ir racionalumo minėtas reglamentas turėtų būti kodifikuotas;

                     (2)

                     2004 m. Pietryčių Azijoje kilus labai patogeniško Azijos kilmės paukščių gripo protrūkiui Komisija priėmė kelis sprendimus, draudžiančius, be kitų produktų, įvežti ir paukščius (išskyrus naminius) iš trečiųjų šalių, kuriose nustatyta šios ligos atvejų;

                     (3)

                     siekdama parengti pavojų, kuriuos kelia įvežami nelaisvėje laikomi paukščiai, sąrašą, 2005 m. balandžio 13 d. Komisija paprašė Europos maisto saugos tarnybos (EMST) pateikti mokslinę nuomonę apie pavojus, kuriuos kelia iš trečiųjų šalių įvežti sugauti laukiniai paukščiai ir nelaisvėje išvesti paukščiai;

                     (4)

                     gavusi tokį prašymą EMST gyvūnų sveikatos ir gerovės grupė 2006 m. spalio 26–27 d. posėdyje priėmė mokslinę nuomonę dėl pavojaus gyvūnų sveikatai ir gerovei, kylančio dėl laukinių paukščių, išskyrus naminius, įvežimo į Sąjungą. Mokslinėje nuomonėje nustatomos galimos priemonės bei galimybės mažinti bet kokį žinomą su tais įvežamais paukščiais (išskyrus naminius) susijusį pavojų gyvūnų sveikatai;

                     (5)

                     viena iš EMST mokslinės nuomonės rekomendacijų yra susijusi su kontrole, vykdoma trečiosiose šalyse, kurios eksportuoja paukščius (išskyrus naminius) į Sąjungą. Norint užtikrinti, kad užkrėsti paukščiai nebūtų pateikti įvežti į Sąjungą, veiksmingiausia būtų didinti kontrolę eksportuojančiose šalyse. Dėl tos priežasties šiame reglamente įvežimo reikalavimai turėtų būti nustatyti taip, kad tokius paukščius būtų leidžiama įvežti tik iš tų trečiųjų šalių, kurioms leista importuoti į Sąjungą;

                     (6)

                     dar viena EMST rekomendacija yra susijusi su įvežamais sugautais laukiniais paukščiais. Mokslinėje nuomonėje nurodomas pavojus, kurį kelia tokie paukščiai, kurie gali būti užsikrėtę nuo kitų laukinių paukščių virusui išplitus aplinkoje, nuo užterštos aplinkos ir nuo migruojančių užkrėstų naminių paukščių. Atsižvelgiant į migruojančių laukinių paukščių vaidmenį 2005 ir 2006 m. pernešant paukščių gripą iš Azijos į Europą, būtų tinkama riboti paukščių (išskyrus naminius) įvežimą ir leisti įvežti tik nelaisvėje išvestus paukščius;

                     (7)

                     retai įmanoma tikrai atskirti, kurie sugauti paukščiai buvo laukiniai, o kurie – nelaisvėje išvesti. Žymėjimo būdai gali būti taikomi abiejų tipų paukščiams be jokios galimybės juos atskirti. Todėl būtų tinkama riboti paukščių (išskyrus naminius) įvežimą ir leisti įvežti paukščius tik iš tų veisimo įmonių, kurias yra pavirtinusi trečiosios eksporto šalies kompetentinga institucija, ir nustatyti tam tikrus minimalius tokio patvirtinimo reikalavimus;

                     (8)

                     tie importuoti paukščiai turėtų būti pervežti tiesiai į patvirtintą karantino patalpą ar centrą valstybėje narėje, kur turėtų laikomi tol, kol bus patvirtinta, kad jie neserga paukščių gripu ar nėra užsikrėtę Niukaslio ligos virusu;

                     (9)

                     jeigu patvirtintoje karantino patalpoje arba patvirtinto karantino centro skyriuje įtariamas paukščių gripas arba Niukaslio liga, reikėtų palaukti, kol įtarimas bus patvirtintas, kad būtų galima atmesti bet kokią kitą ligos simptomų priežastį prieš pradedant pjauti ir naikinti paukščius užkrėstose patalpose;

                     (10)

                     2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (5) buvo priimta siekiant atsižvelgti į patirtį, įgytą kontroliuojant paukščių gripą. Remiantis ta direktyva, 2006 m. rugpjūčio 4 d. priimtas Komisijos sprendimas 2006/437/EB, patvirtinantis Tarybos direktyvoje 2005/94/EB numatytą Paukščių gripo diagnostikos vadovą (6) (Diagnostikos vadovas), kuriame Sąjungos lygmeniu nustatomos diagnostikos procedūros, mėginių ėmimo metodai ir laboratorinių tyrimų rezultatų vertinimo kriterijai paukščių gripo protrūkiui patvirtinti. Reikėtų atsižvelgti į tą sprendimą ir nustatyti paukščių gripo tyrimo tvarką patvirtintose karantino patalpose ir centruose;

                     (11)

                     reikia nustatyti išsamesnes įvežimo procedūras, susijusias su perkėlimu iš pasienio kontrolės posto į patvirtintas karantino patalpas arba centrus (patekus į Sąjungą), kad būtų užtikrinta, jog įvežami paukščiai būtų nuvežti į paskirtąją patvirtintą karantino patalpą arba centrą per pagrįstą laikotarpį;

                     (12)

                     patvirtintos karantino patalpos ir centrai, kurių sąrašą skelbia valstybės narės, turėtų atitikti tam tikrus minimalius reikalavimus;

                     (13)

                     tam tikriems įvežamiems paukščiams taikomi kiti Sąjungos teisės aktai. Todėl jie neturėtų būti įtraukti į šio reglamento taikymo sritį;

                     (14)

                     pavojus gyvūnų sveikatai, kurį kelia į Sąjungą įvežami lenktyniniai balandžiai, kurie turi būti vėl paleisti, kad galėtų parskristi į savo kilmės šalį, yra toks, kad tokie balandžiai neturėtų būti įtraukti į šio reglamento taikymo sritį;

                     (15)

                     be to, tam tikrose trečiosiose šalyse gyvūnų sveikatos reikalavimai yra lygiaverčiai reikalavimams, nustatytiems Sąjungos teisės aktuose. Todėl iš tokių šalių įvežami paukščiai neturėtų būti įtraukti į šio reglamento taikymo sritį;

                     (16)

                     tam tikros leidžiančios nukrypti nuostatos taip pat turėtų būti apsvarstytos dėl tų paukščių, kurie laikomi užsikrėtusiais nedidelio patogeniškumo paukščių gripu ir Niukaslio liga patvirtintoje karantino patalpoje arba centre, tais atvejais, kai ligos atsiradimas nekelia pavojaus Sąjungos gyvūnų sveikatos būklei;

                     (17)

                     šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas
            Šiame reglamente nustatomi gyvūnų sveikatos reikalavimai tam tikriems į Sąjungą iš trečiųjų šalių ir I priede nurodytų jų dalių įvežamiems paukščiams, taip pat nustatomos tokių įvežamų paukščių karantino sąlygos.

            2 straipsnis
            Taikymo sritis
            Šis reglamentas taikomas paukščių rūšims priskiriamiems gyvūnams.
            Tačiau šis reglamentas netaikomas:

                        a)

                        naminiams paukščiams;

                        b)

                        paskirties valstybės narės kompetentingos institucijos patvirtintų rūšių išsaugojimo programų tikslais įvežamiems paukščiams;

                        c)

                        Direktyvos 92/65/EEB 1 straipsnyje minimiems naminiams gyvūnėliams, kuriuos lydi jų savininkas;

                        d)

                        paukščiams, skirtiems zoologijos sodams, cirkams, pramogų parkams ar eksperimentams;

                        e)

                        paukščiams, skirtiems pagal Direktyvos 92/65/EEB 13 straipsnį patvirtintoms įstaigoms, institutams ar centrams;

                        f)

                        lenktyniniams balandžiams, patekusiems į Sąjungos teritoriją iš kaimyninės trečiosios šalies, kur jie paprastai gyvena, ir tada greitai paleistiems tikintis, kad parskris į tą pačią trečiąją šalį;

                        g)

                        iš Andoros, Lichtenšteino, Monako, Norvegijos, San Marino, Šveicarijos ir Vatikano Miesto Valstybės įvežtiems paukščiams.

            3 straipsnis
            Apibrėžtys
            Šiame reglamente vartojamos Direktyvos 2005/94/EB sąvokų apibrėžtys, išskyrus tos direktyvos 2 straipsnio 4 punkte pateiktą naminių paukščių sąvokos apibrėžimą. Šiame reglamente naminiai paukščiai – tai vištos, kalakutai, perlinės vištos, antys, žąsys, putpelės, balandžiai, fazanai, kurapkos ir Ratitae genties paukščiai, auginami ar laikomi nelaisvėje veisti, mėsai arba maistiniams kiaušiniams dėti, arba medžiojamųjų paukščių atsargoms papildyti.
            Taip pat vartojamos šios sąvokos:
            a)   paukščiai– tai paukščių rūšys, nepaminėtos 2 straipsnio antroje pastraipoje;
            b)   patvirtinta veisimo įmonė– tai:

                        i)

                        įmonė, kurioje paukščiai tik veisiami; ir

                        ii)

                        įmonė, patikrinta ir patvirtinta eksportuojančios trečiosios šalies kompetentingos institucijos kaip atitinkanti 4 straipsnio ir II priedo reikalavimus;

                  c)   nelaisvėje išvesti paukščiai– tai paukščiai, kurie nebuvo pagauti laisvėje, bet išsirito ir buvo išvesti nelaisvėje iš nelaisvėje susiporavusių paukščių arba paukščių, kurių gametos buvo kitaip perkeltos nelaisvėje;
            d)   ištisiniai kojų žiedai– tai apskriti vientisi žiedai arba juostelės be siūlių arba jungčių, kurie nėra kaip nors pažeisti, tokio dydžio, kad uždėjus pirmomis paukščio gyvenimo dienomis jų nebūtų galima nuimti nuo kojos jai galutinai užaugus, ir specialiai pagaminti tam tikslui;
            e)   patvirtinta karantino patalpa– tai patalpos, išskyrus karantino centrus:

                        i)

                        kuriose įvežti paukščiai laikomi karantine;

                        ii)

                        kurios kompetentingos institucijos buvo apžiūrėtos ir patvirtintos kaip atitinkančios minimalius reikalavimus, nustatytus 6 straipsnyje ir IV priede;

                  f)   patvirtintas karantino centras– tai patalpos:

                        i)

                        kuriose įvežti paukščiai laikomi karantine;

                        ii)

                        sudarytos iš fiziškai vienas nuo kito atskirtų ir atskirai naudojamų skyrių ir kiekviename skyriuje laikomi tik tos pačios siuntos ir sveikatos būklės paukščiai, todėl kiekvienas skyrius yra vienas epidemiologinis vienetas;

                        iii)

                        kurios kompetentingos institucijos buvo apžiūrėtos ir patvirtintos kaip atitinkančios minimalius reikalavimus, nustatytus 6 straipsnyje ir IV priede;

                  g)   kontroliniai paukščiai– naminiai paukščiai, kurie karantino metu bus naudojami diagnostikos tikslais;
            h)   Diagnostikos vadovas– Paukščių gripo diagnostikos vadovas, nustatytas Sprendimo 2006/437/EB priede.

            4 straipsnis
            Patvirtintos veisimo įmonės
            Patvirtintos veisimo įmonės atitinka toliau išdėstytus reikalavimus:

                        a)

                        veisimo įmonė turi būti patvirtinta kompetentingos institucijos laikantis II priede nustatytų reikalavimų ir turėti patvirtinimo numerį;

                        b)

                        tokia institucija turi pranešti gautą patvirtinimo numerį Komisijai;

                        c)

                        veisimo įmonės pavadinimas ir patvirtinimo numeris turi būti Komisijos sudarytame veisimo įmonių sąraše;

                        d)

                        kompetentinga institucija turi skubiai atšaukti arba sustabdyti veisimo įmonės patvirtinimą, jei įmonė nebeatitinka II priede nustatytų reikalavimų; apie tai būtina skubiai informuoti Komisiją.

            5 straipsnis
            Importo sąlygos
            Paukščius leidžiama importuoti, jei jie atitinka toliau išdėstytus reikalavimus:

                        a)

                        paukščiai yra nelaisvėje išvesti paukščiai;

                        b)

                        paukščių kilmės šalis turi būti I priede minimos trečiosios šalys arba jų dalys;

                        c)

                        paukščiai atvežti iš patvirtintų veisimo įmonių, atitinkančių 4 straipsnyje išdėstytus reikalavimus;

                        d)

                        paukščiams buvo atliktas laboratorinis viruso nustatymo tyrimas 7–14 dienų prieš išsiuntimą ir atsakymas dėl bet kokio paukščių gripo ar Niukaslio ligos viruso buvo neigiamas;

                        e)

                        paukščiai nebuvo paskiepyti nuo paukščių gripo;

                        f)

                        paukščiai turi veterinarijos sertifikatus, kurių pavyzdys nustatytas III priede (veterinarijos sertifikatas);

                        g)

                        paukščiai yra paženklinti individualiais identifikavimo numeriais individualiai pažymėtuose ištisiniuose kojų žieduose arba mikroschemose pagal Komisijos reglamento (EB) Nr. 865/2006 (7) 66 straipsnio 2 dalį;

                        h)

                        g punkte minimų kojų žiedų arba mikroschemų individualiuose identifikavimo numeriuose turi būti bent:

                                    —

                                    eksportuojančios trečiosios šalies, kuri atlieka ženklinimą, ISO kodas,

                                    —

                                    unikalus serijos numeris;

                        i)

                        g punkte nurodytas individualus identifikavimo numeris turi būti nurodytas veterinarijos sertifikate;

                        j)

                        paukščiai vežami naujuose konteineriuose, kurie iš išorės yra individualiai paženklinti identifikavimo numeriu, kuris turi atitikti veterinarijos sertifikate nurodytą identifikavimo numerį.

            6 straipsnis
            Patvirtintos karantino patalpos ir centrai
            Patvirtintos karantino patalpos ir centrai turi atitikti IV priede nustatytus minimalius reikalavimus.
            Kiekviena valstybė narė rengia ir nuolat atnaujina patvirtintų karantino patalpų ir centrų bei jų patvirtinimo numerių sąrašą ir sudaro sąlygas su juo susipažinti Komisijai, kitoms valstybėms narėms bei visuomenei.

            7 straipsnis
            Tiesioginis paukščių vežimas į patvirtintas karantino patalpas arba centrus
            Paukščiai iš pasienio kontrolės posto vežami tiesiai į patvirtintą karantino patalpą arba centrą narveliuose ar dėžėse.
            Visas kelionės laikas nuo tokio punkto iki tokios karantino patalpos arba centro paprastai neturi būti ilgesnis nei devynios valandos.
            Kai tokiai kelionei naudojamos transporto priemonės, kompetentingos institucijos turi jas užplombuoti apsaugota nuo klastojimo plomba.

            8 straipsnis
            Patvirtinimas
            Importuotojai ar jų atstovai pateikia už karantino patalpą arba centrą atsakingo asmens pasirašytą raštinį patvirtinimą oficialia įvežimo valstybės narės kalba, patvirtinantį, kad paukščiai bus priimti karantinui.
            Toks patvirtinimas:

                        a)

                        yra su aiškiai nurodytu karantino patalpos arba centro pavadinimu, adresu ir patvirtinimo numeriu;

                        b)

                        pasiekia pasienio kontrolės postą elektroniniu paštu ar faksu iki siuntos atvežimo į tą postą arba pateikiamas importuotojo ar jo atstovo prieš paukščius išleidžiant iš pasienio kontrolės posto.

            9 straipsnis
            Paukščių tranzitas Sąjungoje
            Jei į Sąjungą per valstybę narę, kuri nėra paskirties valstybė, įvežami paukščiai, imamasi visų priemonių užtikrinti, kad siunta pasiektų numatytą paskirties valstybę narę.

            10 straipsnis
            Paukščių vežimo stebėjimas

               1.   Jei Sąjungos teisės aktuose nustatytas paukščių vežimo iš pasienio kontrolės posto į patvirtintą karantino patalpą arba centrą stebėjimas, keičiamasi tokia informacija:

                           a)

                           už pasienio kontrolės postą atsakingas oficialiai paskirtas veterinarijos gydytojas TRACES tinklu informuoja kompetentingą instituciją, kuri yra atsakinga už patvirtintą karantino patalpą arba centrą siuntos paskirties vietoje, kilmės vietoje ir paukščių paskirties vietoje;

                           b)

                           už paskirties vietos patvirtintą karantino patalpą arba centrą atsakingas asmuo per vieną dieną nuo siuntos atvežimo į karantino patalpą arba centrą dienos elektroniniu paštu ar faksu informuoja už paskirties vietos patvirtintą karantino patalpą arba centrą atsakingą oficialiai paskirtą veterinarijos gydytoją apie siuntos atvežimą į paskirties vietą;

                           c)

                           už siuntos paskirties vietos patvirtintą karantino patalpą arba centrą atsakingas oficialiai paskirtas veterinarijos gydytojas per tris darbo dienas nuo siuntos atvežimo į karantino patalpą arba centrą dienos TRACES tinklu informuoja už pasienio kontrolės postą atsakingą oficialiai paskirtą veterinarijos gydytoją, kuris jį informavo apie siuntos išsiuntimą, apie siuntos atvežimą į paskirties vietą.

               2.   Jei už pasienio kontrolės postą atsakinga kompetentinga institucija gauna patvirtinimą, kad paukščiai, deklaruoti kaip skirti patvirtintai karantino patalpai arba centrui, nebuvo atvežti į jų paskirties vietą per tris darbo dienas nuo nustatytos siuntos atvežimo į karantino patalpą arba centrą dienos, kompetentinga institucija imasi atitinkamų veiksmų už siuntą atsakingo asmens atžvilgiu.

            11 straipsnis
            Karantino nuostatos

               1.   Patvirtintose karantino patalpose arba centre paukščiai turi būti laikomi karantine ne trumpiau kaip 30 dienų.

               2.   Oficialiai paskirtas veterinarijos gydytojas bent du kartus – kiekvienos siuntos karantino pradžioje ir pabaigoje – patikrina karantino sąlygas, įskaitant įrašų apie gaišimo atvejus patikrinimą, bei kiekvieno karantino centro skyriaus ar karantino patalpos paukščių klinikinę apžiūrą.
               Tačiau, jei to reikalauja dėl ligos susidariusi padėtis, oficialiai paskirtas veterinarijos gydytojas apžiūrą atlieka dažniau.

            12 straipsnis
            Siuntų apžiūra, mėginių ėmimas ir tyrimai karantino metu

               1.   Apžiūros, mėginių ėmimo ir tyrimų dėl paukščių gripo ir Niukaslio ligos procedūros, nustatytos V priede, atliekamos paukščius atvežus į karantiną.

               2.   Jei naudojami kontroliniai paukščiai, patvirtintoje karantino patalpoje arba kiekviename patvirtinto karantino centro skyriuje turi būti naudojama mažiausiai 10 kontrolinių paukščių.

               3.   Apžiūrai, mėginių ėmimui ir tyrimams naudojami kontroliniai paukščiai turi būti:

                           a)

                           ne jaunesni kaip trijų savaičių ir naudojami tik tais tikslais;

                           b)

                           siekiant atpažinti, ant kojos jiems turi būti užmautas žiedas arba jie turi būti pažymėti kitomis priemonėmis, kurių nebūtų galima nuimti;

                           c)

                           neskiepyti ir 14 dienų iki karantino pradžios neturėti antikūnų prieš paukščių gripo ir Niukaslio ligos virusus;

                           d)

                           įkelti į patvirtintą karantino patalpą arba patvirtinto karantino centro skyrių prieš sukeliant paukščius į bendrą erdvę ir kuo arčiau paukščių taip, kad būtų užtikrintas kontrolinių paukščių ir karantine esančių paukščių ekskrementų sąlytis.

            13 straipsnis
            Veiksmai patvirtintoje karantino patalpoje arba centre kilus įtarimui dėl ligos

               1.   Jei karantino metu patvirtintoje karantino patalpoje kyla įtarimas, kad vienas ar daugiau paukščių ir (arba) kontrolinių paukščių užsikrėtę paukščių gripu ar Niukaslio liga, imamasi tokių priemonių:

                           a)

                           kompetentinga institucija patvirtintai karantino patalpai skiria oficialią priežiūrą;

                           b)

                           kaip nustatyta V priedo 2 punkte, virusologiniam tyrimui imami tokių paukščių ir kontrolinių paukščių mėginiai ir atitinkamai atliekamas tyrimas;

                           c)

                           į patvirtintą karantino patalpą paukščiai neįvežami ir neišvežami, kol nebus atšauktas įtarimas.

               2.   Jei paukščių gripo ar Niukaslio ligos įtarimas užkrėstoje patvirtintoje karantino patalpoje patvirtinamas, kaip nurodyta 1 dalyje, imamasi tokių priemonių:

                           a)

                           visi paukščiai ir kontroliniai paukščiai, esantys karantino patalpoje, papjaunami ir sunaikinami;

                           b)

                           patvirtinta karantino patalpa išvaloma ir dezinfekuojama;

                           c)

                           visiškai išvalius ir dezinfekavus, paukščiai į patvirtintą karantino patalpą neįleidžiami 21 dieną.

               3.   Jei karantino metu patvirtintame karantino centre kyla įtarimas, kad vienas ar daugiau paukščių ir (arba) kontrolinių paukščių karantino centro skyriuje yra užsikrėtę paukščių gripu ar Niukaslio liga, imamasi tokių priemonių:

                           a)

                           kompetentinga institucija patvirtintam karantino centrui skiria oficialią priežiūrą;

                           b)

                           kaip nustatyta V priedo 2 punkte, virusologiniam tyrimui imami tokių paukščių ir kontrolinių paukščių mėginiai ir atitinkamai atliekamas tyrimas;

                           c)

                           į patvirtintą karantino centrą paukščiai neįvežami ir neišvežami kol nebus atšauktas įtarimas.

               4.   Jei paukščių gripo ar Niukaslio ligos įtarimas užkrėstame patvirtinto karantino centro skyriuje patvirtinamas, kaip nurodyta 3 dalyje, imamasi tokių priemonių:

                           a)

                           visi paukščiai ir kontroliniai paukščiai, laikomi užkrėstame patvirtinto karantino centro skyriuje, papjaunami ir sunaikinami;

                           b)

                           toks skyrius išvalomas ir dezinfekuojamas;

                           c)

                           imami tokie mėginiai:

                                       i)

                                       jei naudojami kontroliniai paukščiai, visiškai išvalius ir dezinfekavus patalpas, bet ne anksčiau kaip po 21 dienos, serologiniams tyrimams, kaip nustatyta V priede, turi būti imami mėginiai iš kituose karantino skyriuose laikomų kontrolinių paukščių; arba

                                       ii)

                                       jei nenaudojami kontroliniai paukščiai, visiškai išvalius ir dezinfekavus patalpas, per 7–15 dienų virusologiniams tyrimams, kaip nustatyta V priedo 2 punkte, turi būti imami paukščių, esančių kituose karantino skyriuose, mėginiai;

                           d)

                           paukščiai neišleidžiami iš patvirtinto karantino centro tol, kol c punkte nurodytų mėginių tyrimo rezultatai bus neigiami.

               5.   Valstybės narės informuoja Komisiją apie visas priemones, kurių imtasi pagal šį straipsnį.

            14 straipsnis
            Nukrypti leidžiančios nuostatos, susijusios su patvirtintoje karantino patalpoje arba centre diagnozuotu paukščių gripu ar Niukaslio liga

               1.   Jei karantino metu nustatoma, kad vienas ar daugiau paukščių ir (arba) kontrolinių paukščių užsikrėtę mažo patogeniškumo paukščių gripu (MPPG) ar Niukaslio liga, kompetentinga institucija, remdamasi rizikos vertinimu, gali leisti nukrypti nuo 13 straipsnio 2 dalies a punkte ir 4 dalies a punkte nustatytų priemonių, jei tokios nukrypti leidžiančios nuostatos nekelia grėsmės ligos kontrolei (toliau – nukrypti leidžianti nuostata).
               Valstybės narės skubiai informuoja Komisiją apie bet kokias tokias nukrypti leidžiančias nuostatas.

               2.   Oficialiai paskirtam veterinarijos gydytojui tikrinant patvirtintą karantino patalpą arba centrą, kuriam buvo leista nukrypti, ir radus vieną ar daugiau paukščių ir (arba) kontrolinių paukščių užsikrėtusių MPPG ar Niukaslio liga, taikomos 3–7 dalyse nustatytos priemonės.
               Valstybės narės skubiai informuoja Komisiją apie bet kokias tokias priemones.

               3.   Jei diagnozuojamas MPPG, vietoj standartinių mėginių, kaip nustatyta Diagnostikos vadove, praėjus 21 dienai, po to kai buvo gauti paskutiniai teigiami MPPG duomenys, kas 21 dieną iš patvirtintos karantino patalpos arba kiekvieno patvirtinto karantino centro skyriaus laboratoriniams tyrimams imami šie mėginiai:

                           a)

                           nugaišusių kontrolinių arba kitų paukščių, kurie yra mėginio ėmimo metu;

                           b)

                           ne mažiau kaip 60 paukščių ar visų paukščių, jei patvirtintoje karantino patalpoje arba konkrečiame patvirtinto karantino centro skyriuje nėra 60 paukščių, trachėjos ir (arba) ryklės ir kloakos tepinėliai; arba, jei paukščiai smulkūs, egzotiniai ir neįpratę, kad juos liestų rankomis, arba jei toks lietimas būtų pavojingas žmonėms – jų šviežių išmatų mėginiai; tokių mėginių ėmimas ir laboratorinis šių mėginių tyrimas turi būti tęsiamas tol, kol bus gauti du iš eilės neigiami laboratoriniai rezultatai, tarp kurių yra mažiausiai 21 dienos laikotarpis.

                     Tačiau kompetentinga institucija, remdamasi rizikos vertinimo rezultatais, gali leisti nukrypti nuo šioje dalyje nurodytų mėginių dydžių.

               4.   Jei diagnozuojama Niukaslio liga, kompetentinga institucija gali leisti nukrypti tik su sąlyga, kad per 30 dienų nuo gaišimo ar paskutinio nustatyto tos ligos atvejo klinikinio išgijimo, pagal V priedo 1 ir 2 punktus paėmus mėginius, neatsižvelgiant į nurodytą laikotarpį, tyrimų rezultatai yra neigiami.

               5.   Iš karantino patalpos paukščiai neišleidžiami bent jau tol, kol nepraeina laboratorinių tyrimų laikotarpis, nustatytas 3 dalyje.

               6.   Ištuštinta patvirtinta karantino patalpa arba konkretus patvirtinto karantino centro skyrius išvalomas ir dezinfekuojamas. Bet kokios medžiagos arba atliekos, kurios gali būti užkrėstos, taip pat visos per 3 dalyje nustatytą laboratorinių tyrimų laikotarpį susikaupusios atliekos, pašalinamos taip, kad ligos sukėlėjas negalėtų plisti toliau, ir sunaikinamos taip, kad MPPG ar Niukaslio ligos virusai būtų tikrai sunaikinti.

               7.   Populiaciją atkurti patvirtintoje karantino patalpoje arba centre galima tik praėjus 21 dienai po to, kai visiškai išvaloma ir dezinfekuojama, kaip nustatyta 6 dalyje.

            15 straipsnis
            Veiksmai kilus įtarimui dėl chlamidiozės
            Jei karantino metu patvirtintoje karantino patalpoje arba centre įtariama ar patvirtinama, kad papūginiai paukščiai yra užsikrėtę Chlamydophila psittaci, visi siuntos paukščiai gydomi kompetentingos institucijos patvirtintais būdais, o karantino laikas turi būti pratęstas ne mažiau kaip dviem mėnesiams nuo paskutinio nustatyto susirgimo atvejo.

            16 straipsnis
            Išleidimas iš karantino
            Iš patvirtintos karantino patalpos arba centro paukščiai išleidžiami gavus raštinį oficialiai paskirto veterinarijos gydytojo leidimą.

            17 straipsnis
            Pranešimo ir ataskaitų teikimo reikalavimai

               1.   Valstybės narės per 24 valandas praneša Komisijai apie bet kokį paukščių gripo ar Niukaslio ligos atvejį, nustatytą patvirtintoje karantino patalpoje arba centre.

               2.   Valstybės narės kasmet praneša Komisijai tokią informaciją:

                           a)

                           per patvirtintas karantino patalpas ir centrus įvežtų paukščių skaičių pagal rūšis ir patvirtintas veisimo įmones kilmės vietoje;

                           b)

                           informaciją apie įvežtų paukščių gaištamumą nuo veterinarinio sertifikavimo procedūros kilmės šalyje iki karantino laikotarpio pabaigos;

                           c)

                           diagnozuotų paukščių gripo ir Niukaslio ligos bei Chlamydophila psittaci atvejų patvirtintose karantino patalpose arba centruose skaičių.

            18 straipsnis
            Su karantinu susijusios išlaidos
            Visas karantino išlaidas, patirtas taikant šį reglamentą, padengia importuotojas.

            19 straipsnis
            Panaikinimas
            Reglamentas (EB) Nr. 318/2007 yra panaikinamas.
            Nuorodos į panaikintą reglamentą laikomos nuorodomis į šį reglamentą, ir skaitomos pagal VII priede pateiktą atitikmenų lentelę.

            20 straipsnis
            Įsigaliojimas
            Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.

            Šis reglamentas yra privalomas visas ir tiesiogiai taikomas visose valstybėse narėse.
            Priimta Briuselyje 2013 m. sausio 7 d.

                  Komisijos vardu

                  Pirmininkas

               José Manuel BARROSO

            (1)  OL L 268, 1991 9 24, p. 56.

            (2)  OL L 268, 1992 9 14, p. 54.

            (3)  OL L 84, 2007 3 24, p. 7.

            (4)  Žr. VI priedą.

            (5)  OL L 10, 2006 1 14, p. 16.

            (6)  OL L 237, 2006 8 31, p. 1.

            (7)  OL L 166, 2006 6 19, p. 1.

            I PRIEDAS

               Trečiųjų šalių, iš kurių leidžiama importuoti nelaisvėje išvestus paukščius, sąrašas

                        1.

                        Reglamento (EB) Nr. 798/2008 (1) I priedo 1 dalies lentelės 1 ir 3 skiltyse išvardytos trečiosios šalys arba jų dalys; tos lentelės 4 skiltyje nustatytas veislinių arba produkcinių naminių paukščių, išskyrus beketerius, veterinarijos sertifikato pavyzdys.

                        2.

                        Argentina.

                        3.

                        Filipinai: National Capital Region.

               (1)  OL L 226, 2008 8 23, p. 1.

            II PRIEDAS

               Veisimo įmonių trečiojoje kilmės šalyje patvirtinimo reikalavimai, kaip nustatyta 4 straipsnyje

            1   SKYRIUS

               Veisimo įmonių patvirtinimas

            Kad gautų patvirtinimą, kaip nustatyta 4 straipsnyje, veisimo įmonė turi atitikti šiame skyriuje nustatytus reikalavimus:

                        1.

                        Veisimo įmonė turi turėti aiškias ribas ir būti atskirta nuo aplinkos arba uždarytų gyvūnų ir būti tokioje vietoje, kad nekeltų pavojaus gyvūnų ūkiams, kurių sveikatos būklei galėtų kilti pavojus.

                        2.

                        Veisimo įmonė turi turėti reikiamas priemones gyvūnams pagauti, uždaryti į gardą bei izoliuoti ir turėti parengtas tinkamas karantino patalpas ir patvirtintas procedūras, taikytinas iš nepatvirtintų įmonių atvežamiems gyvūnams.

                        3.

                        Už veisimo įmonę atsakingas asmuo turi turėti pakankamos paukščių veisimo patirties.

                        4.

                        Veisimo įmonė turi būti neužkrėsta paukščių gripu, Niukaslio liga ar Chlamydophila psittaci; tam, kad įmonė būtų paskelbta neužkrėsta išvardytomis ligomis, kompetentinga institucija turi įvertinti mažiausiai pastaruosius trejus metus iki kreipimosi dėl patvirtinimo tvarkytus apskaitos dokumentus apie gyvūnų sveikatos būklę ir įmonėje atliktų gyvūnų klinikinių bei laboratorinių tyrimų rezultatus. Tačiau naujos veisimo įmonės patvirtinamos tik remiantis tokiose įmonėse atliktų gyvūnų klinikinių ir laboratorinių tyrimų rezultatais.

                        5.

                        Įmonė turi registruoti naujausią informaciją, rodančią:

                                    a)

                                    kiekvienos veisimo įmonėje esančios rūšies gyvūnų skaičių ir informaciją apie juos (amžius, lytis, rūšis ir individualus identifikavimo numeris, jei taikoma);

                                    b)

                                    į veisimo įmonę atvežamų ar iš jos išvežamų gyvūnų skaičių ir informaciją apie juos (amžius, lytis, rūšis ir individualus identifikavimo numeris, jei taikoma), informaciją apie jų kilmės arba paskirties vietą, vežimą iš veisimo įmonės arba į ją ir gyvūnų sveikatos būklę;

                                    c)

                                    kraujo tyrimų ir kitų diagnostinių procedūrų rezultatus;

                                    d)

                                    ligos atvejus ir, kai taikytina, skirtą gydymą;

                                    e)

                                    veisimo įmonėje kritusių gyvūnų, tarp jų gimusių negyvų, tyrimų rezultatus;

                                    f)

                                    tai, kas pastebėta izoliacijos arba karantino metu.

                        6.

                        Veisimo įmonė turi turėti reikiamas sutartis su kompetentinga laboratorija dėl kritusių gyvūnų tyrimų arba turėti vieną ar daugiau tinkamų patalpų, kuriose tokius tyrimus galėtų atlikti kompetentingas asmuo, pavaldus patvirtintam veterinarijos gydytojui.

                        7.

                        Veisimo įmonė turi turėti reikiamas sutartis arba vietoje turėti patalpas, tinkamas nuo kokios nors ligos kritusių ar užmigdytų gyvūnų kūnams tinkamai tvarkyti.

                        8.

                        Veisimo įmonė sutartimi arba teisiniu dokumentu privalo užsitikrinti kompetentingos institucijos patvirtinto ar kontroliuojamo veterinarijos gydytojo paslaugas, kuris:

                                    a)

                                    užtikrina, kad kompetentinga institucija patvirtintų, o veisimo įmonė taikytų reikiamas ligų priežiūros ir kontrolės priemones atsižvelgiant į susijusioje šalyje paplitusias ligas. Tokios priemonės apima:

                                                i)

                                                metinį ligų priežiūros planą, įskaitant tinkamą gyvūnų zoonozės kontrolę;

                                                ii)

                                                įtariamų užsikrėtus užkrečiamosiomis ligomis gyvūnų klinikinius, laboratorinius ir kritusių gyvūnų tyrimus;

                                                iii)

                                                gyvūnų skiepijimą nuo infekcinių ligų, kuriomis jie gali sirgti, laikantis Pasaulio gyvūnų sveikatos organizacijos (PGSO) Sausumos gyvūnų diagnostikos testų ir vakcinų vadovo;

                                    b)

                                    užtikrina, kad apie bet kokius įtartinus kritimo atvejus arba bet kokius kitus simptomus, leidžiančius įtarti, kad gyvūnai yra užsikrėtę paukščių gripu, Niukaslio liga ar Chlamydophila psittaci, būtų nedelsiant pranešama trečiosios šalies kompetentingai institucijai;

                                    c)

                                    užtikrina, kad atvežami gyvūnai būtų reikiamai izoliuoti ir būtų laikomasi šio reglamento reikalavimų ir visų galimų kompetentingos institucijos nurodymų;

                                    d)

                                    atsako už tai, kad nuolat būtų laikomasi šio reglamento gyvūnų sveikatos reikalavimų ir Sąjungos teisės aktų, reglamentuojančių gyvūnų gerovę juos vežant.

                        9.

                        Jei veisimo įmonė veisia gyvūnus, skirtus laboratorijoms, atliekančioms eksperimentus, tokių gyvūnų bendra priežiūra ir laikymas turi atitikti 2010/63/ES Europos Parlamento ir Tarybos direktyvos (1) 33 straipsnio reikalavimus.

                  2   SKYRIUS

               Veisimo įmonių patvirtinimo išlaikymas

            Veisimo įmonės išlieka patvirtintos tik tada, jei laikosi šiame skyriuje nustatytų reikalavimų:

                        1.

                        Patalpas prižiūri oficialiai paskirtas veterinarijos gydytojas iš kompetentingos institucijos, kuris:

                                    a)

                                    užtikrina, kad būtų laikomasi šiame reglamente nustatytų reikalavimų;

                                    b)

                                    bent kartą per metus lankosi veisimo įmonės patalpose;

                                    c)

                                    tikrina patvirtinto veterinarijos gydytojo veiklą ir tai, kaip įgyvendinamas metinis ligų priežiūros planas;

                                    d)

                                    patvirtina, kad gyvūnų klinikinių, poskerdiminės apžiūros ir laboratorinių tyrimų rezultatai dėl paukščių gripo, Niukaslio ligos ar Chlamydophila psittaci yra neigiami.

                        2.

                        Pagal šio reglamento reikalavimus į veisimo įmonę patekę gyvūnai privalo būti įsigyti kitoje patvirtintoje veisimo įmonėje.

                        3.

                        Nuo patvirtinimo dienos mažiausiai dešimt metų veisimo įmonė saugo 1 skyriaus 5 punkte nurodytą informaciją.

                  3   SKYRIUS

               Iš nepatvirtintų veisimo įmonių atvežtų paukščių karantinas

            Nukrypstant nuo 2 skyriaus 2 punkto, paukščiai iš vietų, kurios nepriklauso patvirtintoms veisimo įmonėms, gali būti įvežti į veisimo įmonę, jei kompetentinga institucija duoda leidimą tokiems paukščiams įvežti, su sąlyga, kad tokie gyvūnai, prieš juos leidžiant laikyti su kitais gyvūnais, uždaromi į karantino patalpą pagal kompetentingos institucijos nurodymus. Karantino laikotarpis turi būti ne trumpesnis kaip 30 dienų.
            4   SKYRIUS

               Veisimo įmonės patvirtinimo sustabdymas, atšaukimas ar pakartotinis jo suteikimas

            Veisimo įmonės dalinio arba visiško sustabdymo, atšaukimo ar pakartotinio suteikimo tvarka turi atitikti šio skyriaus reikalavimus:

                        1.

                        Jei kompetentinga institucija nustato, kad veisimo įmonė nesilaiko 1 ir 2 skyriuose nustatytų reikalavimų arba įmonės paskirtis pakito taip, kad ji nebėra vien tik paukščių veisimo įmonė, institucija sustabdo arba atšaukia tokios veisimo įmonės patvirtinimą.

                        2.

                        Gavusi pranešimą, kad įtariamas paukščių gripas, Niukaslio liga ar Chlamydophila psittaci, kompetentinga institucija sustabdo veisimo įmonės patvirtinimą iki tol, kol įtarimas oficialiai paneigiamas. Kompetentinga institucija užtikrina, kad laikantis Sąjungos teisės aktų, reglamentuojančių priemones, kurių turi būti imtasi likviduojant tokias ligas ir prekiaujant gyvūnais, būtų imamasi priemonių, reikalingų norint įtarimą patvirtinti arba paneigti ir apsaugoti, kad liga nepaplistų.

                        3.

                        Jei įtariama liga patvirtinama, kompetentinga institucija gali vėl patvirtinti veisimo įmonę tik pagal 1 skyrių ir:

                                    a)

                                    veisimo įmonėje likvidavus ligą ir infekcijos šaltinį;

                                    b)

                                    veisimo įmonę tinkamai išvalius ir dezinfekavus;

                                    c)

                                    įvykdžius 1 skyriuje nustatytus reikalavimus, išskyrus 4 punktą.

                        4.

                        Kompetentinga institucija skubiai informuoja Komisiją apie bet kurios veisimo įmonės patvirtinimo sustabdymą, atšaukimą ar pakartotinį jo suteikimą.

               (1)  OL L 276, 2010 10 20, p. 33.

            III PRIEDAS

               Veterinarijos sertifikatas, kaip nurodyta 5 straipsnio f punkte, importuojant tam tikrus paukščius, išskyrus naminius paukščius, skirtus išsiųsti į Sąjungą

            Tekstas paveikslėlio

               I dalis. Informacija apie siuntos išsiuntimą
               ŠALIS
               ES veterinarijos sertifikatas
               I.1. Siuntėjas
               Pavadinimas
               Adresas
               Tel. Nr.
               I.2. Sertifikato numeris
               I.2.a.
               I.3. Centrinė kompetentinga institucija
               I.4. Vietinė kompetentinga institucija
               I.5. Gavėjas
               Pavadinimas
               Adresas
               Pašto kodas
               Tel. Nr.
               I.6.
               I.7. Kilmės šalis
               ISO kodas
               I.8. Kilmės regionas
               Kodas
               I.9. Paskirties šalis
               ISO kodas
               I.10.
               I.11. Siuntos kilmės adresas
               Laikymo vieta
               Pavadinimas
               Patvirtinimo numeris
               Adresas
               I.12. Paskirties adresas
               Pavadinimas
               Patvirtinimo numeris
               Adresas
               I.13. Pakrovimo vieta
               Adresas
               Patvirtinimo numeris
               I.14. išvykimo data
               išvykimo laikas
               I.15. Transporto priemonė
               Lėktuvas
               Laivas
               Geležinkelio vagonas
               Kelio transporto priemonė
               Kita
               Identifikacija:
               Dokumento numeris:
               I.16. Pasienio kontrolės postas (PKP)
               I.17. CITES Nr.
               I.18. Prekės aprašymas
               I.19. Prekės kodas (HS kodas)
               I.20. Skaičius / kiekis
               I.21.
               I.22. Pakuočių skaičius
               I.23. Konteinerio identifikacija / plombos numeris
               I.24.
               I.25. Prekės patvirtintos šiam tikslui
               Karantinui
               I.26.
               I.27. Už importą ir įleidimą į ES teritoriją
               I.28. Prekių identifikavimo duomenys
               Rūšys
               (mokslinis pavadinimas)
               Identifikavimo sistema
               Identifikavimo numeris
               Kiekis

            Tekstas paveikslėlio

               II dalis. Sertifikatas
               ŠALIS
               Nelaisvėje išvesti paukščiai
               II.a. Sertifikato numeris
               II.b.
               II.1. Sveikumo patvirtinimas
               Aš, toliau pasirašęs oficialiai paskirtas … (įrašyti trečiosios šalies pavadinimą) veterinarijos gydytojas, patvirtinu, kad:
               II.1.1. Paukščiai buvo laikomi kompetentingos institucijos patvirtintoje veisimo įmonėje tuo tikslu eksportuojančios šalies teritorijoje mažiausiai 21 dieną arba nuo išsiperėjimo.
               II.1.2. Paukščiai yra nelaisvėje išvesti paukščiai (paukščiai, kurie nebuvo pagauti laisvėje, bet išsirito ir buvo išvesti nelaisvėje iš nelaisvėje susiporavusių paukščių arba paukščių, kurių gametos buvo kitaip perkeltos nelaisvėje).
               II.1.3. I.2.8 punkte aprašytiems paukščiams šiandien, per 48 valandas arba paskutinę darbo dieną iki išsiuntimo buvo atlikta klinikinė apžiūra ir nenustatyta akivaizdžių ligos simptomų.
               II.1.4. Nelaisvėje laikomų naminių ir kitų paukščių Niukaslio liga ir paukščių gripas bei papūginių paukščių psitakozė (1) yra ligos, apie kurias turi būti pranešama.
               II.1.5. Paukščiai atvežti iš ūkio, kuriam netaikomi veterinariniai apribojimai dėl II.1.4 punkte nurodytų ligų.
               II.1.6. Apie paukščių gripo ir Niukaslio ligos protrūkius nebuvo pranešta nei kilmės ūkyje, nei apylinkėse 10 km spinduliu per mažiausiai 30 dienų.
               II.1.7. Galioja tik papūginiams paukščiams (1): per paskutines 60 dienų psitakozės protrūkių veisimo įmonėje neužregistruota.
               II.1.8. Paukščiams buvo atliktas laboratorinis viruso nustatymo tyrimas 7–14 dienų prieš išsiuntimą ir atsakymas dėl visų paukščių gripo ar Niukaslio ligos virusų buvo neigiamas.
               II.1.9. Paukščiai nebuvo paskiepyti nuo paukščių gripo.
               II.1.10. Paukščiai:
               (2) (nebuvo paskiepyti nuo Niukaslio ligos.)
               arba
               (2) (nebuvo paskiepyti nuo Niukaslio ligos naudojant:
               (vakcinai (-oms) naudojamo Niukaslio ligos viruso štamo pavadinimas ir tipas (gyvas ar inaktyvuotas) esant … savaitėms).
               II.2. Paukščių vežimas
               II.2.1. Jei rūšys išvardytos CITES konvencijoje, paukščiai bus vežami pagal CITES vežimo gaires.
               II.2.2. Šiame sertifikate aprašyti paukščiai vežami dėžėse arba narveliuose:
               a) kuriuose yra tik paukščiai iš tos pačios veisimo įmonės;
               b) kuriuose yra tik tos pačios rūšies paukščiai arba kuriuos sudaro skirtingi skyriai ir kiekviename skyriuje yra tik tos pačios rūšies paukščiai;
               c) ant kurių nurodytas kilmės įmonės pavadinimas ir adresas, specialus įmonės registracijos numeris, specialus atskiros dėžės arba narvelio identifikavimo numeris;
               d) kurių konstrukcija yra tokia, kad:
               i) ekskrementai liktų viduje, o pervežimo metu paukščiai netektų kuo mažiau plunksnų;
               ii) būtų galima paukščius vizualiai apžiūrėti;
               iii) būtų galima valyti ir dezinfekuoti;

            Tekstas paveikslėlio

               ŠALIS
               Nelaisvėje išvesti paukščiai
               II.a. Sertifikato numeris
               II.b.
               e) naudojami pirmą kartą, kaip ir transporto priemonė, kurioje jie buvo sukrauti, buvo išvalyti ir dezinfekuoti prieš pakraunant pagal kompetentingos institucijos nurodymus;
               f) kurie, tuo atveju, jei vežama oro transportu, atitinka naujausias Tarptautinės oro transporto asociacijos (TOTA) taisykles, reglamentuojančias gyvų gyvūnų vežimą.
               Pastabos
               I dalis
               Nuoroda į langelį I.11: kilmės šalis: ūkis gali būti veisimo įmonė tik pagal apibrėžimą, pateiktą Komisijos įgyvendinimo reglamente (ES) Nr. 139/2013.
               Nuoroda į langelį I.15: registracijos numeris (traukinio vagonų arba konteinerio ir sunkvežimių), skrydžio numeris (orlaivio) arba pavadinimas (laivo). Šią informaciją reikia atnaujinti, jei produktai iškraunami ir perkraunami.
               Nuoroda į langelį I.19: įrašyti atitinkamą SS kodą: 01.06.31, 01.06.32, 01.06.39.
               Nuoroda į langelį 1.23: konteinerio identifikavimas: kiekviena dėžė ir (arba) narvelis ir (arba) skyrius turi būti identifikuoti.
               II dalis
               (1) Taikoma tik papūginiams paukščiams.
               (2) Atitinkamai saugoti.
               Pastaba importuotojui: šis sertifikatas skirtas tik veterinarijos tikslais ir jo originalas turi būti su siunta iki pasienio kontrolės posto.
               Patikrinus įvežamas prekes pasienio kontrolės poste, ši siunta turi būti vežama tiesiai į patvirtintą karantino patalpą arba centrą.
               Sertifikatas galioja 10 dienų. Tuo atveju, jei vežama laivu, galiojimas pratęsiamas tiek, kiek trunka kelionė jūra.
               Oficialiai paskirtas veterinarijos gydytojas:
               Vardas ir pavardė (didžiosiomis raidėmis):
               Kvalifikacija ir pareigos
               Data:
               Parašas
               Antspaudas

            IV PRIEDAS

               Minimalūs patvirtintų paukščių karantino patalpų ir centrų reikalavimai, kaip nurodyta 6 straipsnyje

            Patvirtintos karantino patalpos ir centrai turi atitikti 1 ir 2 skyriuose nustatytus reikalavimus.
            1   SKYRIUS

               Karantino patalpų ir centrų konstrukcija ir įrenginiai

                        1.

                        Karantino patalpa arba centras turi būti atskiras pastatas arba pastatai, kuriuos kompetentinga institucija nustatytu atstumu atskyrė nuo naminių paukščių ir kitų paukštidžių, remdamasi rizikos vertinimu, kuriame atsižvelgiama į paukščių gripo ir Niukaslio ligos epidemiologiją. Įėjimo (išėjimo) durys turi būti rakinamos ir su užrašu: „KARANTINAS. Pašaliniams įeiti draudžiama“.

                        2.

                        Kiekvienas karantino centro skyrius turi būti atskiroje erdvėje.

                        3.

                        Karantino patalpa arba centras turi būti užsandarinami (kad būtų galima atlikti dezinfekciją) ir tokie, kad į juos negalėtų patekti paukščiai, musės ir parazitai.

                        4.

                        Patvirtintoje karantino patalpoje ir kiekviename patvirtinto karantino centro skyriuje turi būti rankų plovimo įrenginiai.

                        5.

                        Įėjimo į patvirtintą karantino patalpą ir į kiekvieną patvirtinto karantino centro skyrių bei išėjimo iš jų durys turi būti dvigubos.

                        6.

                        Prie kiekvieno įėjimo į patvirtintą karantino patalpą ir į skirtingus patvirtinto karantino centro skyrius ar prie kiekvieno išėjimo iš jų turi būti įrengti higieniniai užkardai.

                        7.

                        Visi įrenginiai turi būti sukonstruoti taip, kad juos galima būtų valyti ir dezinfekuoti.

                        8.

                        Lesalų sandėlis turi būti toks, kad į jį nepatektų paukščiai ir graužikai, bei apsaugotas nuo vabzdžių.

                        9.

                        Turi būti įrengtas mėšlo konteineris, į kurį nepatektų paukščiai ir graužikai.

                        10.

                        Paukščių gaišenoms laikyti turi būti numatytas šaldytuvas ir (arba) šaldiklis.

                  2   SKYRIUS

               Valdymo reikalavimai

                        1.

                        Patvirtintose karantino patalpose ir centruose turi būti:

                                    a)

                                    veiksminga kontrolės sistema, kuri užtikrintų pakankamą gyvūnų priežiūrą;

                                    b)

                                    užtikrinta oficialiai paskirto veterinarijos gydytojo kontrolė ir atsakomybė;

                                    c)

                                    užtikrinta, kad jie bus valomi ir dezinfekuojami pagal kompetentingos institucijos patvirtintą programą, o ją įvykdžius turi praeiti tam tikras ramybės laikotarpis; dezinfekcijai turi būti naudojamos kompetentingos institucijos patvirtintos dezinfekcinės medžiagos.

                        2.

                        Kiekvienai karantine laikomų paukščių siuntai:

                                    a)

                                    patvirtinta karantino patalpa arba patvirtinto karantino centro skyrius turi būti išvalomi ir dezinfekuojami, o tada laikomi be paukščių mažiausiai septynias dienas, iki įkeliant įvežtus paukščius;

                                    b)

                                    paukščių siunta turi būti atvežta iš vienos patvirtintos veisimo įmonės, esančios trečiojoje kilmės šalyje, ir sukeliama per ne ilgesnį nei 48 valandų laikotarpį;

                                    c)

                                    karantino laikotarpis turi prasidėti, kai įkeliamas paskutinis paukštis;

                                    d)

                                    karantino laikotarpio pabaigoje patvirtinta karantino patalpa arba patvirtinto karantino centro skyrius turi likti tušti, be paukščių, būti išvalyti ir dezinfekuoti.

                        3.

                        Turi būti imamasi atsargumo priemonių, kad viena nuo kitos negalėtų užsikrėsti įvežamos ir išvežamos paukščių siuntos.

                        4.

                        Į patvirtintą karantino patalpą arba centrą neturi patekti pašaliniai asmenys.

                        5.

                        Įeinantys į patvirtintą karantino patalpą arba centrą asmenys privalo vilkėti apsauginius drabužius ir avalynę.

                        6.

                        Tarp darbuotojų neturi būti tokių kontaktų, kurie sukeltų grėsmę patvirtintoms karantino patalpoms arba patvirtintų karantino centrų skyriams užsikrėsti vieniems nuo kitų.

                        7.

                        Visus įrenginius turi būti įmanoma valyti ir dezinfekuoti.

                        8.

                        Jei identifikuojant mikroschema yra nuskaitoma, patvirtintoje karantino patalpoje arba centre turi būti tinkamas mikroschemos nuskaitymo įrenginys.

                        9.

                        Jeigu gabenimui naudojamos dėžės ir narveliai nesunaikinami, patvirtintoje karantino patalpoje arba centre jie turi būti valomi ir dezinfekuojami. Pakartotinai naudojami narveliai ar dėžės turi būti pagaminti iš veiksmingai valomos ir dezinfekuojamos medžiagos. Narveliai ir dėžės turi būti sunaikinami taip, kad būtų išvengta ligos sukėlėjų pasklidimo.

                        10.

                        Kraikas ir atmatos turi būti reguliariai surenkami, sukraunami į mėšlo konteinerį, o vėliau jie tvarkomi taip, kad būtų išvengta ligos sukėlėjų paplitimo.

                        11.

                        Paukščių gaišenos turi būti ištirtos kompetentingos institucijos paskirtoje oficialioje laboratorijoje.

                        12.

                        Būtina analizė ir priežiūra turi būti atliekama pasitarus su oficialiai paskirtu veterinarijos gydytoju ir jam prižiūrint.

                        13.

                        Oficialiai paskirtam veterinarijos gydytojui turi būti pranešama apie paukščių ir (arba) kontrolinių paukščių susirgimų ir gaišimo atvejus karantino metu.

                        14.

                        Asmenys, atsakingi už patvirtintą karantino patalpą arba centrą, privalo registruoti:

                                    a)

                                    kiekvienos įvežtos ir išvežtos siuntos datą, paukščių skaičių ir paukščių rūšis;

                                    b)

                                    veterinarijos sertifikatų ir bendrųjų veterinarinių įvežimo dokumentų, išduodamų įvežamiems paukščiams, kopijas;

                                    c)

                                    individualius įvežamų paukščių identifikavimo numerius ir, jei identifikuojant mikroschema yra nuskaitoma, registruojama informacija apie mikroschemos tipą ir nuskaitymo įrenginį;

                                    d)

                                    jei karantino patalpoje arba centre naudojami kontroliniai paukščiai, kontrolinių paukščių karantino patalpoje arba centre skaičių ir vietą;

                                    e)

                                    visus reikšmingus pastebėjimus: kiekvieną dieną susirgimų ir gaišimo atvejus;

                                    f)

                                    patikrinimų datas ir rezultatus;

                                    g)

                                    lesinimo būdus ir datas;

                                    h)

                                    asmenis, patenkančius į karantino patalpą arba centrą ir išeinančius iš jų.

                        15.

                        14 punkte nurodyti įrašai turi būti saugomi ne mažiau kaip dešimt metų.

                  3   SKYRIUS

               Karantino patalpų ir centrų patvirtinimo sustabdymas, atšaukimas ar pakartotinis jo suteikimas

            Karantino patalpų ir centrų patvirtinimo dalinio arba visiško sustabdymo, atšaukimo ar pakartotinio suteikimo tvarka turi atitikti šio skyriaus reikalavimus:

                        1.

                        Jei kompetentinga institucija nustato, jog karantino patalpa arba centras nesilaiko 1 ir 2 skyriuose nustatytų reikalavimų arba jų paskirtis pakito taip, kad jiems nebetaikomi 3 straipsnio e ir f punktai, ji apie tai informuoja Komisiją. Pagal šį reglamentą tokios karantino patalpos arba centrai nebenaudojami įvežant paukščius.

                        2.

                        Patvirtinimas karantino patalpai arba centrui pakartotinai suteikiamas, kai vėl įvykdomi 1 ir 2 skyriuje nustatyti reikalavimai.

            V PRIEDAS

               Apžiūros, mėginių ėmimo ir tyrimų dėl paukščių gripo ir niukaslio ligos atlikimo tvarka

                        1.

                        Karantino metu kontroliniams paukščiams, o tais atvejais, kai kontroliniai paukščiai nenaudojami, įvežamiems paukščiams turi būti taikomos šios procedūros:

                                    a)

                                    naudojant kontrolinius paukščius:

                                                i)

                                                visų kontrolinių paukščių kraujo mėginiai serologiniam tyrimui turi būti paimami ne anksčiau kaip praėjus 21 dienai nuo to, kai į karantiną buvo įkelti įvežami paukščiai, ir ne vėliau kaip prieš tris dienas iki karantino pabaigos;

                                                ii)

                                                jei i punkte nurodytų kontrolinių paukščių serologinių tyrimų rezultatai yra teigiami arba neįtikinami, įvežamiems paukščiams turi būti atliekami virusologiniai tyrimai; kloakos tepinėliai (arba išmatos) ir trachėjos ir (arba) ryklės tepinėliai turi būti paimami iš mažiausiai 60 paukščių arba iš visų paukščių, jei siuntą sudaro mažiau kaip 60 paukščių;

                                    b)

                                    nenaudojant kontrolinių paukščių, įvežamiems paukščiams turi būti atliekami virusologiniai tyrimai (serologiniai tyrimai netinka). Per pirmąsias 7–15 karantino dienų trachėjos ir (arba) ryklės tepinėliai ir (arba) kloakos tepinėliai (arba išmatos) turi būti paimti iš mažiausiai 60 paukščių arba iš visų paukščių, jei siuntą sudaro mažiau kaip 60 paukščių.

                        2.

                        Be tyrimų, nurodytų 1 punkte, turi būti paimti tokie mėginiai virusologiniams tyrimams:

                                    a)

                                    kloakos tepinėliai (arba išmatos) ir trachėjos ir (arba) ryklės tepinėliai, jei įmanoma, iš kliniškai sergančių paukščių arba sergančių kontrolinių paukščių;

                                    b)

                                    kuo greičiau po nugaišimo – žarnų turinio, smegenų, trachėjos, plaučių, kepenų, blužnies, inkstų ir kitų akivaizdžiai paveiktų organų – iš:

                                                i)

                                                nugaišusių kontrolinių paukščių ir iš visų tų paukščių, kurie nugaišo juos atvežus, bei tų, kurie nugaišo karantino metu; arba

                                                ii)

                                                tuo atveju, kai didelėje siuntoje yra didelis mažų paukščių kritimas – iš ne mažiau kaip 10 % nugaišusių paukščių.

                        3.

                        Karantino metu paimtų mėginių visi virusologiniai ir serologiniai tyrimai turi būti atlikti oficialiose kompetentingos institucijos paskirtose laboratorijose, naudojant diagnostikos procedūras pagal Paukščių gripo diagnostikos vadovą irPGSO Sausumos gyvūnų diagnostikos testų ir vakcinų vadovą dėl Niukaslio ligos. Virusologiniam tyrimui leidžiama sudaryti bendrą mėginį iš ne daugiau kaip penkių atskirų paukščių mėginių. Išmatų mėginys turi būti sudarytas atskirai nuo kitų organų ir audinių mėginių.

                        4.

                        Nacionalinei etaloninei laboratorijai turi būti pateikti išskirtų virusų pavyzdžiai.

            VI PRIEDAS

               Panaikinamas reglamentas ir jo vėlesni pakeitimai

                        Komisijos reglamentas (EB) Nr. 318/2007

                        (OL L 84, 2007 3 24, p. 7).

                        Komisijos reglamentas (EB) Nr. 1278/2007

                        (OL L 284, 2007 10 30, p. 20).

                        Komisijos reglamentas (EB) Nr. 86/2008

                        (OL L 27, 2008 1 31, p. 8).

                        Komisijos reglamentas (EB) Nr. 311/2008

                        (OL L 93, 2008 4 4, p. 3).

                        Komisijos reglamentas (EB) Nr. 607/2008

                        (OL L 166, 2008 6 27, p. 18).

                        Komisijos reglamentas (EB) Nr. 754/2008

                        (OL L 205, 2008 8 1, p. 6)

                        Komisijos reglamentas (EB) Nr. 1219/2008

                        (OL L 330, 2008 12 9, p. 4)

                        Komisijos reglamentas (EB) Nr. 1294/2008

                        (OL L 340, 2008 12 19, p. 41).

                        Komisijos reglamentas (EB) Nr. 201/2009

                        (OL L 71, 2009 3 17, p. 3).

                        Komisijos reglamentas (EB) Nr. 555/2009

                        (OL L 164, 2009 6 26, p. 37).

                        Komisijos reglamentas (EB) Nr. 1118/2009

                        (OL L 307, 2009 11 21, p. 3).

                        Komisijos reglamentas (ES) Nr. 239/2010

                        (OL L 75, 2010 3 23, p. 18).

                        Komisijos įgyvendinimo reglamentas (ES) Nr. 66/2012

                        (OL L 23, 2012 1 26, p. 1).

                        Komisijos įgyvendinimo reglamentas (ES) Nr. 390/2012

                        (OL L 121, 2012 5 8, p. 18).

            VII PRIEDAS

               Atitikmenų lentelė

                        Reglamentas (EB) Nr. 318/2007

                        Šis reglamentas

                        1 ir 2 straipsniai

                        1 ir 2 straipsniai

                        3 straipsnio pirma pastraipa

                        3 straipsnio pirma pastraipa

                        3 straipsnio antros pastraipos a–h punktai

                        3 straipsnio antros pastraipos a–h punktai

                        3 straipsnio antros pastraipos i punktas

                        —

                        4 straipsnis

                        4 straipsnis

                        5 straipsnio įvadinė dalis

                        5 straipsnio įvadinė dalis

                        5 straipsnio a punktas

                        5 straipsnio a punktas

                        5 straipsnio b punktas

                        5 straipsnio b punktas

                        5 straipsnio ba punktas

                        5 straipsnio c punktas

                        5 straipsnio c punktas

                        5 straipsnio d punktas

                        5 straipsnio d punktas

                        5 straipsnio e punktas

                        5 straipsnio e punktas

                        5 straipsnio f punktas

                        5 straipsnio f punktas

                        5 straipsnio g punktas

                        5 straipsnio g punktas

                        5 straipsnio h punktas

                        5 straipsnio h punktas

                        5 straipsnio i punktas

                        5 straipsnio i punktas

                        5 straipsnio j punktas

                        6–18 straipsniai

                        6–18 straipsniai

                        19 straipsnis

                        —

                        —

                        19 straipsnis

                        20 straipsnio pirma pastraipa

                        20 straipsnis

                        20 straipsnio antra pastraipa

                        —

                        I–IV priedai

                        I–IV priedai

                        VI priedas

                        V priedas

                        —

                        VI priedas

                        —

                        VII priedas


title: 2012 m. rugpjūčio 28 d. Tarybos įgyvendinimo reglamentas (ES) Nr. 795/2012, kuriuo, atlikus dalinę tarpinę peržiūrą pagal Reglamento (EB) Nr. 1225/2009 11 straipsnio 3 dalį, iš dalies keičiamas Įgyvendinimo reglamentas (ES) Nr. 585/2012, kuriuo nustatomas galutinis antidempingo muitas tam tikriems importuojamiems Rusijos ir Ukrainos kilmės besiūliams vamzdžiams ir vamzdeliams iš geležies arba plieno

text:
4.9.2012

               LT

               Europos Sąjungos oficialusis leidinys

               L 238/1

         TARYBOS ĮGYVENDINIMO REGLAMENTAS (ES) Nr. 795/2012
   2012 m. rugpjūčio 28 d.
   kuriuo, atlikus dalinę tarpinę peržiūrą pagal Reglamento (EB) Nr. 1225/2009 11 straipsnio 3 dalį, iš dalies keičiamas Įgyvendinimo reglamentas (ES) Nr. 585/2012, kuriuo nustatomas galutinis antidempingo muitas tam tikriems importuojamiems Rusijos ir Ukrainos kilmės besiūliams vamzdžiams ir vamzdeliams iš geležies arba plieno
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnio 4 dalį ir 11 straipsnio 3, 5 ir 6 dalis,
   atsižvelgdama į Europos Komisijos pasiūlymą, pateiktą pasikonsultavus su Patariamuoju komitetu,
   kadangi:
   1.   PROCEDŪRA

   1.1.   Galiojančios priemonės

               (1)

               Po tyrimo (toliau – pradinis tyrimas) Reglamentu (EB) Nr. 954/2006 (2) Taryba nustatė galutinį antidempingo muitą tam tikriems importuojamiems Kroatijos, Rusijos ir Ukrainos kilmės besiūliams vamzdžiams ir vamzdeliams iš geležies arba plieno. Nustatytos priemonės buvo ad valorem antidempingo muitas, kurio dydis individualiai nurodytų eksportuojančių Ukrainos gamintojų importuojamiems produktams buvo 12,3–25,7 %, o visų kitų Ukrainos bendrovių importuojamiems produktams buvo nustatytas 25,7 % muitas. Atliekant dabartinį peržiūros tyrimą nagrinėjamam eksportuotojui CJSC Nikopolsky Seamless Tubes Plant Niko Tube ir OJSC Nizhnedneprovsky Tube Rolling Plant, kuris dabar vadinamas LLC Interpipe Niko Tube ir OJSC Interpipe Nizhnedneprovsky Tube Rolling Plant (toliau – pareiškėjas arba Interpipe), nustatytas 25,1 % galutinis antidempingo muitas.

               (2)

                  Interpipe pateikus prašymą panaikinti Reglamentą (EB) Nr. 954/2006, 2009 m. kovo 10 d. Europos Bendrijų Pirmosios instancijos teismas panaikino to reglamento 1 straipsnį tiek, kiek Interpipe nustatytas antidempingo muitas viršijo antidempingo muitą, kuris būtų taikytas, jei eksporto kaina nebūtų buvusi koreguota atsižvelgiant į komisinius, kai pardavimas buvo vykdomas tarpininkaujant susijusiai prekybos bendrovei Sepco SA
                   (3). 2012 m. vasario 16 d. Europos Sąjungos Teisingumo Teismas patvirtino Pirmosios instancijos teismo sprendimą (4).

               (3)

               Atsižvelgdama į šiuos sprendimus Taryba iš dalies pakeitė Reglamentą (EB) Nr. 954/2006 Įgyvendinimo reglamentu (ES) Nr. 540/2012 (5), siekdama pataisyti klaidingai Interpipe nustatytą antidempingo muitą. Todėl šiuo metu galiojantis Interpipe taikomas antidempingo muitas yra 17,7 %.

               (4)

               Po priemonių galiojimo termino peržiūros Taryba Įgyvendinimo reglamentu (ES) Nr. 585/2012 (6) toliau taikė Reglamentu (EB) Nr. 954/2006 importuojamiems Rusijos ir Ukrainos kilmės besiūliams vamzdžiams ir vamzdeliams iš geležies arba plieno nustatytas priemones (toliau – priemonių galiojimo termino peržiūros tyrimas).

               (5)

               Todėl šiuo metu galiojančios priemonės yra tos, kurios nustatytos Įgyvendinimo reglamentu (ES) Nr. 585/2012, t. y. 24,1–35,8 % iš Rusijos importuojamiems produktams ir 12,3–25,7 % iš Ukrainos importuojamiems produktams, o Interpipe taikomas 17,7 % antidempingo muitas.

         1.2.   Prašymas atlikti dalinę tarpinę peržiūrą

               (6)

               2011 m. liepos 29 d. pranešimu Europos Sąjungos oficialiajame leidinyje (toliau – pranešimas apie inicijavimą) (7) Komisija paskelbė apie antidempingo priemonių, taikomų tam tikriems importuojamiems Ukrainos kilmės besiūliams vamzdžiams ir vamzdeliams iš geležies arba plieno, dalinės tarpinės peržiūros pagal pagrindinio reglamento 11 straipsnio 3 dalį inicijavimą.

               (7)

               Peržiūra, kurią atliekant tirtas tik dempingas, inicijuota gavus pagrįstą prašymą, kurį pateikė Interpipe. Prašyme Interpipe pateikė prima facie įrodymų, kad nėra būtina toliau taikyti dabartinio lygio priemones ir taip kompensuoti dempingo daromą žalą.

         1.3.   Tyrimas

               (8)

               Atliekant dempingo lygio tyrimą nagrinėtas 2010 m. balandžio 1 d.–2011 m. kovo 31 d. laikotarpis (toliau – peržiūros tiriamasis laikotarpis arba PTL).

               (9)

               Komisija apie dalinės tarpinės peržiūros inicijavimą oficialiai pranešė pareiškėjui, eksportuojančios šalies valdžios institucijoms ir Sąjungos pramonei. Suinteresuotosioms šalims buvo suteikta galimybė per pranešime apie inicijavimą nustatytą terminą raštu pareikšti savo nuomonę ir pateikti prašymą išklausyti.

               (10)

               Norėdama gauti tyrimui reikalingos informacijos Komisija nusiuntė klausimyną pareiškėjui, kuris klausimyno atsakymus pateikė iki nurodyto termino.

               (11)

               Komisija rinko ir tikrino visą informaciją, kuri, jos nuomone, buvo reikalinga nustatant dempingo lygį. Pareiškėjo ir jo susijusių prekybos bendrovių LLC Interpipe Ukraine ir Interpipe Europe SA patalpose buvo surengti tikrinamieji vizitai.

         2.   NAGRINĖJAMASIS PRODUKTAS IR PANAŠUS PRODUKTAS

   2.1.   Nagrinėjamasis produktas

               (12)

               Nagrinėjamasis produktas yra tas pats kaip ir apibrėžtasis Įgyvendinimo reglamente (ES) Nr. 585/2012, kuriuo nustatytos šiuo metu galiojančios priemonės – t. y. Ukrainos kilmės apskrito skerspjūvio besiūliai vamzdžiai ir vamzdeliai iš geležies arba plieno (toliau – BVV), kurių išorinis skersmuo yra ne didesnis kaip 406,4 mm, o anglies ekvivalentas, remiantis Tarptautinio suvirinimo instituto (TSI) formule ir chemine analize, yra ne didesnis kaip 0,86 (8), kurių KN kodai šiuo metu yra ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 ir ex 7304 59 93 (toliau – nagrinėjamasis produktas).

         2.2.   Panašus produktas

               (13)

               Kaip nustatyta pradiniame tyrime ir priemonių galiojimo termino peržiūros tyrime, atlikus dabartinį tyrimą patvirtinta, kad Ukrainoje gaminamas ir į Sąjungą eksportuojamas produktas, Ukrainoje gaminamas ir vidaus rinkoje parduodamas produktas ir Sąjungos gamintojų gaminamas ir Sąjungoje parduodamas produktas pasižymi tomis pačiomis pagrindinėmis fizinėmis bei techninėmis savybėmis ir turi tą pačią galutinio naudojimo paskirtį. Todėl šie produktai yra laikomi panašiais, kaip apibrėžta pagrindinio reglamento 1 straipsnio 4 dalyje.

         3.   DEMPINGAS

   3.1.   Įžanginės pastabos

               (14)

                  Interpipe priklauso du eksportuojantys gamintojai, kuriuos ji visapusiškai valdo – LLC Interpipe Niko Tube (Niko Tube) ir OJSC Interpipe Nizhnedneprovsky Tube Rolling Plant (Interpipe NTRP). Laikantis nusistovėjusios Sąjungos institucijų praktikos abiem eksportuojantiems gamintojams buvo apskaičiuotas vienas bendras dempingo skirtumas. Prieš nustatant bendrą abiejų bendrovių vidutinį svertinį dempingo dydį, apskaičiuotas dempingo dydis kiekvieno eksportuojančio gamintojo atveju.

               (15)

               Tačiau ši metodika skyrėsi nuo pradiniame tyrime taikytos metodikos, kai bendras dempingo skirtumas buvo apskaičiuotas išskaidant visus duomenis pagal dviejų gamybos subjektų gamybą, pelningumą ir pardavimą Sąjungoje. Aplinkybės, kuriomis remiantis buvo pakeista metodika, pasikeitė dėl itin pasikeitusios grupės organizacinės struktūros, pagal kurią galima nustatyti susijusią gamybos bendrovę pagal pardavimą ir gamybą, o atliekant pradinį tyrimą tai padaryti buvo neįmanoma.

               (16)

               Be to, atliekant pradinį tyrimą, Interpipe energijos sąnaudos buvo pakoreguotos, kaip nurodyta pagrindinio reglamento 2 straipsnio 5 dalyje, siekiant pagrįstai atspindėti su elektros ir dujų gamyba bei pardavimu Ukrainoje susijusias sąnaudas. Šis koregavimas laikytas būtinu dėl to, kad tuo metu Ukrainos dujų ir elektros kainos buvo daug mažesnės nei vidutinės Sąjungos kainos ir neatspindėjo tarptautinių rinkų kainų. Koreguojant buvo remiamasi vidutinėmis kainomis Rumunijoje, kuri tuo metu dalyvavo atliekant tyrimą.

               (17)

               Tačiau, priešingai nei pradiniame tyrime, laikoma, kad atliekant šią tarpinę peržiūrą energijos sąnaudų koreguoti nereikia. Atlikus tyrimą nustatyta, kad po pradinio tyrimo vidutinės Ukrainos energijos kainos nuolat kilo daug sparčiau nei vidutinės Europos Sąjungos kainos ir taip palaipsniui sumažėjo tarp jų buvęs atotrūkis. Todėl šiuo metu nebėra didelio energijos sąnaudų kainų skirtumo, kuris buvo nustatytas atlikus pradinį tyrimą ir dėl kurio teko koreguoti sąnaudas.

               (18)

               Todėl manoma, kad atliekant šią tarpinę peržiūrą būtų netikslinga koreguoti energijos sąnaudas.

         3.2.   Importas dempingo kaina per PTL

   3.2.1.   Normalioji vertė

               (19)

               Pagal pagrindinio reglamento 2 straipsnio 2 dalį pirmiausia nagrinėta, ar kiekvieno eksportuojančio gamintojo bendras panašaus produkto vidaus rinkoje nepriklausomiems pirkėjams parduotas kiekis buvo tipiškas palyginti su jo bendru eksportui į Sąjungą parduotu kiekiu, t. y. ar bendras parduotas kiekis sudarė bent 5 % bendro nagrinėjamojo produkto eksportui į Sąjungą parduoto kiekio. Per tyrimą nustatyta, kad abiejų eksportuojančių gamintojų atveju pardavimas vidaus rinkoje buvo tipiškas.

               (20)

               Toliau nagrinėta, ar kiekvienos rūšies panašus produktas, kurį eksportuojantys gamintojai pardavė savo vidaus rinkoje, buvo pakankamai tipiškas, kaip apibrėžta pagrindinio reglamento 2 straipsnio 2 dalyje. Konkrečios rūšies produkto pardavimas vidaus rinkoje laikytas pakankamai tipišku, jeigu visas tos rūšies produkto, per PTL pareiškėjo parduoto vidaus rinkoje nepriklausomiems pirkėjams, kiekis sudarė ne mažiau nei 5 % viso eksportui į Sąjungą parduoto palyginamos rūšies produkto kiekio.

               (21)

               Pagal pagrindinio reglamento 2 straipsnio 4 dalį toliau nagrinėta, ar galima laikyti, kad kiekvienos rūšies produktas, kurio parduotas tipiškas kiekis, vidaus rinkoje buvo parduodamas įprastomis prekybos sąlygomis. Tai padaryta nustatant pelningo kiekvienos rūšies eksportuoto nagrinėjamojo produkto pardavimo vidaus rinkoje nepriklausomiems pirkėjams per PTL dalį.

               (22)

               Tų rūšių produkto, kurio kiekis, parduotas vidaus rinkoje didesnėmis už vieneto sąnaudas kainomis, buvo didesnis nei 80 % ir kurio vidutinė svertinė pardavimo kaina buvo ne mažesnė nei tos rūšies produkto vieneto gamybos sąnaudos, atveju normalioji vertė kiekvienai produkto rūšiai apskaičiuota pagal viso nagrinėjamosios rūšies produkto pardavimo faktinių vidaus rinkos kainų vidutinę svertinę kainą, neatsižvelgiant į tai, ar pardavimas buvo pelningas ar nepelningas.

               (23)

               Jeigu tam tikros rūšies produkto pelningai parduotas kiekis sudarė ne daugiau kaip 80 % viso tos rūšies produkto parduoto kiekio arba jeigu jo vidutinė svertinė kaina buvo mažesnė už vieneto gamybos sąnaudas, normalioji vertė buvo nustatoma pagal faktinę vidaus rinkos kainą, kuri buvo apskaičiuota pagal tos rūšies produkto tik pelningo pardavimo vidaus rinkoje per PTL vidutinę svertinę kainą.

               (24)

               Netipiškų rūšių produkto (t. y. tų, kurių pardavimas vidaus rinkoje sudarė mažiau kaip 5 % pardavimo eksportui į Sąjungą arba kurių vidaus rinkoje iš viso nebuvo parduota) normalioji vertė buvo apskaičiuota pagal kiekvienos rūšies produkto gamybos sąnaudas, pridėjus pardavimo, bendrąsias ir administracines sąnaudas bei pelną. Jeigu produkto vidaus rinkoje buvo parduota, pridėtas visų sandorių įprastomis prekybos sąlygomis vidaus rinkoje pelnas pagal nagrinėjamojo produkto rūšį. Jeigu produkto vidaus rinkoje neparduota, pridėtas vidutinis pelnas. Metodika pakeista dėl to, kad atlikus pradinį tyrimą PPO darbo grupė pateikė ir PPO Ginčų sprendimo institucija patvirtino ataskaitą dėl bylos „Europos Bendrijos – ūkyje auginamai lašišai iš Norvegijos taikoma antidempingo priemonė“ (9), kurioje nustatyta, kad negalima nepaisyti faktinio pelno skirtumo, nustatyto pagal įprastomis prekybos atitinkamų rūšių produktais, kurių normalioji vertė turi būti apskaičiuojama, sąlygomis atliktus sandorius.

               (25)

               Paskelbus galutines išvadas du eksportuojantys gamintojai teigė, kad nevykdant gamybos patirtos sąnaudos neturėjo būti įskaičiuotos į jų bendras nagrinėjamojo produkto gamybos per PTL sąnaudas ir tvirtino, kad tai padaryta pažeidžiant pagrindinio reglamento 2 straipsnio 5 dalį ir prieštaraujant Tarptautiniuose apskaitos standartuose (TAS), ypač TAS2, išdėstytiems apskaitos principams. Reikėtų paminėti, kad pagrindinio reglamento 2 straipsnio 5 dalyje nustatyta, kad jeigu laikoma, kad su nagrinėjamojo produkto gamyba susijusios sąnaudos nėra tinkamai atspindėtos suinteresuotosios šalies apskaitoje, jos turi būti koreguojamos. Tai, kad bendrovė neveikė visu pajėgumu, reiškė, kad sąnaudos vis dėlto buvo patirtos. Tokios sąnaudos dviejų eksportuojančių bendrovių pajamų ataskaitoje iš tiesų užfiksuotos kaip sąnaudos ir galėtų būti tiesiogiai susijusios su panašiu produktu. Be to, nustatyta, kad nuoroda į TAS2 neturi reikšmės, nes TAS2 siekiama nustatyti atsargų apskaitos tvarką, o ne apibrėžiama, kas turėtų būti laikoma gamybos sąnaudomis. Todėl šis tvirtinimas buvo atmestas.

               (26)

               Tie patys eksportuojantys gamintojai taip pat tvirtino, kad tam tikros dėl paskolų patirtos finansinės sąnaudos, kurios buvo įtrauktos į pardavimo, bendrąsias ir administracines išlaidas, neturėjo būti įskaičiuotos. Jie teigė, kad šios paskolos buvo paimtos tam, kad būtų patenkinti bendrovės likvidumo ir trumpalaikio finansavimo poreikiai, ir jos nebuvo susijusios su nagrinėjamojo produkto gamyba. Atliekant tikrinamąjį vizitą iš tiesų nustatyta, kad palūkanų išlaidos buvo daugiausia susijusios su apyvartinio kapitalo finansavimu. Todėl palūkanų sąnaudos buvo priskirtos visiems produktams. Eksportuojantys gamintojai negalėjo įrodyti, kad palūkanų išlaidos buvo patirtos kitais tikslais nei apyvartiniam kapitalui finansuoti. Abu eksportuojantys gamintojai negalėjo pateikti jokių papildomų įrodymų, pagrindžiančių jų teiginį, todėl šis teiginys buvo atmestas.

         3.2.2.   Eksporto kaina

               (27)

               Abu eksportuojantys gamintojai visą nagrinėjamąjį produktą į Sąjungą eksportavo tiesiogiai nepriklausomiems Sąjungos pirkėjams per jų susijusią Šveicarijos prekybos bendrovę. Todėl eksporto kaina nustatyta pagal pagrindinio reglamento 2 straipsnio 8 dalį, remiantis faktiškai sumokėtomis arba mokėtinomis eksporto kainomis.

         3.2.3.   Palyginimas

               (28)

               Primenama, kad atliekant pradinį tyrimą eksporto kaina tais atvejais, kai produktas parduotas per susijusias prekybos bendroves, buvo koreguota remiantis pagrindinio reglamento 2 straipsnio 10 dalies i punktu. Tačiau remiantis 2 konstatuojamojoje dalyje minėtu Teisingumo Teismo sprendimu, kuriuo nustatyta, kad koregavimas nebuvo pagrįstas, atliekant šią tarpinę peržiūrą kaina nebuvo koreguota.

               (29)

               Dviejų eksportuojančių gamintojų normalioji vertė ir eksporto kaina buvo lyginamos remiantis gamintojo kaina EXW sąlygomis. Siekiant užtikrinti teisingą normaliosios vertės ir eksporto kainos palyginimą, pagal pagrindinio reglamento 2 straipsnio 10 dalį koreguojant deramai atsižvelgta į skirtumus, turinčius poveikio kainoms ir kainų palyginamumui. Tuo remiantis koreguojant atsižvelgta į transporto sąnaudas, lengvatas ir nuolaidas, komisinius ir kredito išlaidas.

         3.2.4.   Dempingo skirtumas

               (30)

               Pagal pagrindinio reglamento 2 straipsnio 11 ir 12 dalis kiekvieno iš abiejų eksportuojančių gamintojų vidutinė svertinė normalioji vertė atskirai lyginta su kiekvienos rūšies produkto vidutine svertine eksporto kaina remiantis gamintojo kaina EXW sąlygomis. Kaip minėta 14 konstatuojamojoje dalyje, apskaičiavus vieną abiejų eksportuojančių gamintojų, kurie sudaro Interpipe, vidutinį svertinį dempingo dydį, Interpipe nustatytas vienas bendras dempingo skirtumas.

               (31)

               Tuo remiantis dempingo skirtumas, išreikštas CIF kainos Sąjungos pasienyje prieš sumokant muitą procentine dalimi, yra 13,8 %.

         4.   ILGALAIKIS PASIKEITUSIŲ APLINKYBIŲ POBŪDIS

               (32)

               Prašyme atlikti dalinę tarpinę peržiūrą pareiškėjas teigė, kad bendrovės struktūros ir gamybos organizavimo pokyčiai bei restruktūrizuotas pardavimo tiek vidaus, tiek eksporto rinkose organizavimas tiesiogiai paveikė jo išlaidų struktūrą ir todėl dempingo daromai žalai kompensuoti nėra būtina toliau taikyti dabartinio lygio antidempingo muitą.

               (33)

               Atitinkamai ištirta, ar pasikeitusias aplinkybes, dėl kurių inicijuota tarpinė peržiūra, ir jų poveikį galima pagrįstai laikyti ilgalaikėmis.

               (34)

               Atlikus tyrimą nustatyta, kad svarbiausi veiksniai, dėl kurių peržiūros tyrime nustatytas mažesnis dempingo skirtumas – tai susijungus dviem gamybos bendrovėms pasikeitusi bendrovės organizacija ir restruktūrizuotas (supaprastintas) pardavimo organizavimas. Šie pareiškėjo išlaidų struktūrą nagrinėjamojo produkto gamybos ir pardavimo atžvilgiu paveikę pokyčiai yra struktūrinio pobūdžio ir todėl artimiausiu metu neturėtų keistis. Be to, nebuvo jokių didelio pareiškėjo kainų svyravimo požymių.

               (35)

               Todėl daroma išvada, kad pasikeitimai yra ilgalaikiai ir kad tolesnis dabartinio lygio priemonių taikymas nėra būtinas,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 585/2012 1 straipsnio 2 dalies lentelėje esantis LLC Interpipe Niko Tube ir OJSC Interpipe Nizhnedneprovsky Tube Rolling Plant (Interpipe NTRP) skirtas įrašas pakeičiamas taip:

                  LLC Interpipe Niko Tube ir OJSC Interpipe Nizhnedneprovsky Tube Rolling Plant (Interpipe NTRP)

               13,8 %

               A743

         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. rugpjūčio 28 d.

            Tarybos vardu

            Pirmininkas

         A. D. MAVROYIANNIS

      (1)  OL L 343, 2009 12 22, p. 51.

      (2)  OL L 175, 2006 6 29, p. 4.

      (3)  Byla Interpipe Niko Tube ir Interpipe NTRP prieš Tarybą T-249/06, [2009] Rink., p. II-00383.

      (4)  Jungtinės bylos C-191/09 P ir C-200/09 P – Taryba ir Komisija prieš Interpipe Niko Seamless Tube ir Interpipe NTRP.

      (5)  OL L 165, 2012 6 26, p. 1.

      (6)  OL L 174, 2012 7 4, p. 5.

      (7)  OL C 223, 2011 7 29, p. 8.

      (8)  Anglies ekvivalentas nustatomas pagal Tarptautinio suvirinimo instituto (TSI) paskelbtą Techninę ataskaitą, 1967 m., IIW doc. IX-555-67.

      (9)  2007 m. lapkričio 16 d. WT/DS337/R, 2008 m. sausio 15 d. ją patvirtino Ginčų sprendimo institucija.


title: 2015 m. gruodžio 3 d. Komisijos įgyvendinimo reglamentas (ES) 2015/2246 dėl registracijos numerių sistemos, taikytinos Europos politinių partijų ir Europos politinių fondų registrui, ir registro teikiamuose standartiniuose išrašuose teikiamos informacijos išsamių taisyklių

text:
4.12.2015

               LT

               Europos Sąjungos oficialusis leidinys

               L 318/28

         KOMISIJOS ĮGYVENDINIMO REGLAMENTAS (ES) 2015/2246
   2015 m. gruodžio 3 d.
   dėl registracijos numerių sistemos, taikytinos Europos politinių partijų ir Europos politinių fondų registrui, ir registro teikiamuose standartiniuose išrašuose teikiamos informacijos išsamių taisyklių
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos atominės energijos bendrijos steigimo sutartį,
   atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 7 straipsnio 3 dalį,
   kadangi:

               (1)

               būtina nustatyti išsamias nuostatas dėl Europos politinių partijų ir Europos politinių fondų registracijos numerių sistemos;

               (2)

               būtina nustatyti trečiųjų šalių prašymu joms teikiamo standartinio išrašo iš registro turinį ir formatą. Tame standartiniame išraše turėtų būti nurodyta pagrindinė informacija apie atitinkamą Europos politinę partiją arba Europos politinį fondą;

               (3)

               šiame reglamente nustatytos priemonės atitinka pagal Reglamento (ES, Euratomas) Nr. 1141/2014 37 straipsnį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatoma Europos politinių partijų ir Europos politinių fondų registrui (toliau – registras) taikytina registracijos numerių sistema ir trečiųjų šalių prašymu joms teikiamų standartinių išrašų iš registro turinys ir formatas.
   2 straipsnis
   Registracijos numerių sistema
   1.   Kiekvienai Europos politinei partijai ir kiekvienam Europos politiniam fondui chronologine tvarka pagal gautų prašymų eilę suteikiamas atskiras registracijos numeris.
   2.   Registracijos numerį sudaro du komponentai:

               a)

               Europos identifikatorius;

               b)

               po Europos identifikatoriaus einantis nacionalinis identifikatorius, jei valstybė narė, kurioje yra Europos politinės partijos arba Europos politinio fondo būstinė, kartu taiko savo registracijos numerių sistemą.

         3.   Numerio formatas pateiktas I priede.
   3 straipsnis
   Standartiniai išrašai
   1.   Standartiniuose išrašuose iš registro pateikiama ši informacija apie atitinkamą Europos politinę partiją arba Europos politinį fondą:

               a)

               subjekto rūšis: Europos politinė partija arba Europos politinis fondas;

               b)

               registracijos numeris, kurį institucija suteikė pagal 2 straipsnį;

               c)

               tikslus pavadinimas, jo santrumpa ir logotipas;

               d)

               valstybė narė, kurioje yra Europos politinės partijos arba Europos politinio fondo būstinė;

               e)

               jei būstinės valstybėje narėje leidžiama vienalaikė registracija, – atitinkamos registruojančios institucijos pavadinimas, adresas ir interneto svetainė (jei yra);

               f)

               būstinės adresas, adresas korespondencijai (jei kitas), e. pašto ir interneto svetainės (jei yra) adresas;

               g)

               Europos politinės partijos arba Europos politinio fondo įregistravimo data ir, jei taikytina, išregistravimo data;

               h)

               jei Europos politinė partija ar Europos politinis fondas buvo įsteigta (-as) pakeitus valstybėje narėje registruoto subjekto teisinį subjektiškumą, – to subjekto tikslus pavadinimas ir teisinis statusas, įskaitant visus nacionalinius registracijos numerius;

               i)

               statuto patvirtinimo data ir visų jo pakeitimų patvirtinimo datos;

               j)

               tik Europos politinių partijų atveju:

                           —

                           narėmis esančių partijų sąrašas,

                           —

                           Europos politinės partijos arba atitinkamais atvejais jos narėmis esančių partijų narių, kurie yra Europos Parlamento nariai, skaičius,

                           —

                           jei taikytina, susijusio Europos politinio fondo pavadinimas ir registracijos numeris;

               k)

               tik Europos politinių fondų atveju:

                           —

                           narėmis esančių organizacijų sąrašas,

                           —

                           susijusios Europos politinės partijos pavadinimas ir registracijos numeris;

               l)

               pirmininko ir asmenų, kuriems suteikti administracinio, finansinio ir teisinio atstovavimo įgaliojimai, vardai ir pavardės, aiškiai nurodant jų atskirą ar bendrą kompetenciją ir įgaliojimus subjekto vardu prisiimti įsipareigojimus trečiųjų šalių atžvilgiu ir atstovauti subjektui teismo procese.

         2.   Standartinio išrašo formatas pateiktas II priede.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gruodžio 3 d.

            Komisijos vardu

            Pirmininkas

         Jean-Claude JUNCKER

      (1)  OL L 317, 2014 11 4, p. 1.

      I PRIEDAS

         Registracijos numerio formatas

         Europos politinių partijų atveju

                  EUPP x MS
                  arba

                  EUPP x MS y

         Europos politinių fondų atveju

                  EUPF x MS
                  arba

                  EUPF x MS y

            „x“ – numeris, kurį institucija suteikė chronologine tvarka pagal gautų prašymų eilę, „MS“ – dviraidis būstinės valstybės narės kodas (1), o „y“ – nacionalinis registracijos numeris, kai taikytina.

         (1)  Tarptautinės standartizacijos organizacijos (ISO) kodas (pagal standartą ISO 3166 alpha-2), išskyrus Graikiją ir Jungtinę Karalystę – jų kodai turėtų būti EL ir UK.

      II PRIEDAS

         Standartinio išrašo formatas

         Europos politinių partijų atveju

                     Standartinis išrašas iš Europos politinių partijų ir Europos politinių fondų registro

                  Išduotas Reglamento (ES, Euratomas) Nr. 1141/2014 6 straipsniu įsteigtos Europos politinių partijų ir Europos politinių fondų institucijos
                  (institucijos pašto adresas)
                  Išrašas iš registro parengtas (data)

                  Nr.

                  Aprašymas

                  Registro informacija
                  (arba nuoroda „Netaikytina“)

                  1

                  Subjekto rūšis

                  Europos politinė partija

                  2

                  Registracijos numeris (1)

                  3

                  a)

                  Įregistravimo data

                  b)

                  Išregistravimo data (2)

                  4

                  Tikslus pavadinimas

                  5

                  Santrumpa

                  6

                  Logotipas

                  7

                  Būstinės valstybė narė

                  8

                  Būstinės adresas

                  9

                  Adresas korespondencijai (jei kitas)

                  10

                  Interneto svetainės adresas

                  11

                  E. pašto adresas

                  12

                  Statuto patvirtinimo data

                  13

                  Visų statuto pakeitimų patvirtinimo datos

                  14

                  Narėmis esančių partijų sąrašas
                  (tikslūs pavadinimai ir narystės rūšis)

                  15

                  Europos politinės partijos arba atitinkamais atvejais jos narėmis esančių partijų narių, kurie yra Europos Parlamento nariai, skaičius

                  16

                  Pirmininko vardas ir pavardė

                  17

                  Asmenų, kuriems suteikti administracinio, finansinio ir teisinio atstovavimo įgaliojimai, vardai ir pavardės, nurodant jų atskirą ar bendrą kompetenciją ir įgaliojimus subjekto vardu prisiimti įsipareigojimus trečiųjų šalių atžvilgiu ir atstovauti subjektui teismo procese (3)

                  18

                  Bet kurio susijusio Europos politinio fondo tikslus pavadinimas ir registracijos numeris

                  19

                  Jei būstinės valstybėje narėje leidžiama vienalaikė registracija, – atitinkamos registruojančios institucijos pavadinimas, adresas ir interneto svetainė (3)

                  20

                  Jei Europos politinė partija įsteigta pakeitus nacionalinio subjekto teisinį subjektiškumą:
                  buvusio subjekto

                              —

                              tikslus pavadinimas (3)

                              —

                              teisinis statusas (3)

                              —

                              nacionalinis registracijos numeris (3)

         Europos politinių fondų atveju

                     Standartinis išrašas iš Europos politinių partijų ir Europos politinių fondų registro

                  Išduotas Reglamento (ES, Euratomas) Nr. 1141/2014 6 straipsniu įsteigtos Europos politinių partijų ir Europos politinių fondų institucijos
                  (institucijos pašto adresas)
                  Išrašas iš registro parengtas (data)

                  Nr.

                  Aprašymas

                  Registro informacija
                  (arba nuoroda „Netaikytina“)

                  1

                  Subjekto rūšis

                  Europos politinis fondas

                  2

                  Registracijos numeris (4)

                  3

                  a)

                  Įregistravimo data

                  b)

                  Išregistravimo data (5)

                  4

                  Tikslus pavadinimas

                  5

                  Santrumpa

                  6

                  Logotipas

                  7

                  Valstybė narė, kurioje yra būstinė

                  8

                  Būstinės adresas

                  9

                  Adresas korespondencijai (jei kitas)

                  10

                  Interneto svetainės adresas

                  11

                  E. pašto adresas

                  12

                  Statuto patvirtinimo data

                  13

                  Visų statuto pakeitimų patvirtinimo datos

                  14

                  Narėmis esančių organizacijų sąrašas (tikslūs pavadinimai ir narystės rūšis)

                  15

                  Pirmininko vardas ir pavardė

                  16

                  Asmenų, kuriems suteikti administracinio, finansinio ir teisinio atstovavimo įgaliojimai, vardai ir pavardės, nurodant jų atskirą ar bendrą kompetenciją ir įgaliojimus subjekto vardu prisiimti įsipareigojimus trečiųjų šalių atžvilgiu ir jam atstovauti teismo procese (6)

                  17

                  Susijusios Europos politinės partijos tikslus pavadinimas ir registracijos numeris

                  18

                  Jei būstinės valstybėje narėje leidžiama vienalaikė registracija, – atitinkamos registruojančios institucijos pavadinimas, adresas ir interneto svetainė (6)

                  19

                  Jei Europos politinis fondas įsteigtas pakeitus nacionalinio subjekto teisinį subjektiškumą:
                  buvusio subjekto

                              —

                              visas pavadinimas (6)

                              —

                              teisinis statusas (6)

                              —

                              nacionalinis registracijos numeris (6)

         (1)  Registracijos numerį institucija suteikia pagal Komisijos įgyvendinimo reglamentą (ES) 2015/2246; jei kartu taikoma nacionalinė registracijos numerių sistema, nacionalinis registracijos numeris sudaro šio registracijos numerio paskutinį elementą (jis eina po dviraidžio šalies kodo), o 19 punkte nurodoma atitinkama kompetentinga institucija.

         (2)  Jei šio išrašo rengimo momentu subjektas nebeturi Europos politinės partijos statuso pagal Reglamentą (ES, Euratomas) Nr. 1141/2014, išraše pateikiama registro informacija, turėta subjekto išregistravimo dieną.

         (3)  Institucija nėra kompetentinga patvirtinti šių duomenų teisėtumą ar išsamumą; pateikta šiuo metu registre turima informacija.

         (4)  Registracijos numerį institucija suteikia pagal Komisijos įgyvendinimo reglamentą (ES) 2015/2246; jei kartu taikoma nacionalinė registracijos numerių sistema, nacionalinis registracijos numeris sudaro šio registracijos numerio paskutinį elementą (jis eina po dviraidžio šalies kodo), o 18 punkte nurodoma atitinkama kompetentinga institucija.

         (5)  Jei šio išrašo rengimo momentu subjektas nebeturi Europos politinio fondo statuso pagal Reglamentą (ES, Euratomas) Nr. 1141/2014, išraše pateikiama registro informacija, turėta subjekto išregistravimo dieną.

         (6)  Institucija nėra kompetentinga šių duomenų teisėtumui ar išsamumui patvirtinti; pateikta šiuo metu registre turima informacija.